Sitstaking oor Rhodes-beeldFoto: UCT/Facebook Die studente, wat na hulself verwys as die Rhodes Must Fall Movement, het gesê die sitstaking vind by die spesifieke gebou plaas weens die historiese en strategiese belangrikheid daarvan. “Dit is die plek waar bestuur sy aktiwiteite uitvoer, en dit is presies die aktiwiteite wat ons wil ondermyn,” het die groep gesê. Studente aan die universiteit het die afgelope twee weke betoog vir die verwydering van die beeld. Ekskrement is vroeër op die Rhodes-beeld se voetstuk uitgekeer en die beeld is ook met swart plastieksakke bedek. Max Price, visekanselier van die universiteit, het verlede week gesê die beeld moet nie vernietig word nie, maar geskuif word. Die Rhodes Must Fall Movement het egter dié voorstel verwerp. “Ons is hier omdat ons die legitimiteit van die sogenaamde demokratiese proses wat dr. Max Price in plek gestel het vir die verwydering van die Rhodes-standbeeld, in twyfel trek,” het hulle gesê. Kennisgewings is intussen op die kampus aangebring wat studente vir hul insette vra. “Dit is onaanvaarbaar teenoor die swart (hierby bedoel ons alle mense van kleur wat onderdruk word) studente, werkers en personeel wat aan die beweging behoort,” het die groep gesê. “Wit studente kan nie in die proses geraadpleeg word nie aangesien hulle nooit werklik sal kan empatiseer met die diepgaande geweld wat op die psige van swart studente uitgeoefen is nie.” Rhodes was ’n Britse kolonialis, sakeman, mynmagnaat en politikus in Suid-Afrika. Rhodesië (nou bekend as Zimbabwe) is na hom vernoem. Die Rhodes-Universiteit in Grahamstad is ook na hom vernoem en die Rhodes-studiebeurs word uit sy boedel gefinansier. Klik hier vir alle vorige berigte oor die saak op Maroela Media.